  Майя Бывальцева Удмуртиын арлыдоослэсь тазалыксэс эскеронъя интыысь интые ветлӥсь огъет кылдӥз. 30-тӥ гудырикошконэ соин тодматӥзы Ижкаре вуэм Россиысь тазалыкез утёнъя министрез Вероника Скворцоваез. Туннэ ик мобильной центр ужаны потоз. Удмуртиын та кыкетӥез ни мобильной огъет. Нырысетӥез нылпиослы чаклам огъет 2015-тӥ арын басьтэмын вал. Со пайдалыко луэмзэ возьматӥз. «Со умой ужа, пусъем радлыкъя Удмуртиысь вань ёросъёсы вуылэ, озьы ик каръёсы. <…> Солы кулэяськон туж бадӟым. Элькун нылпи эмъяськонниысь ӧнерчиос ялан потало. Ёросъёсы кӧлыса но потало, куддыр 2–3 нуналлы. Нуналаз 60–80 нылпиосты эскеро. Гуртысь эм удыслы туж бадӟым юрттэт», — пусйиз Удмуртиысь тазалыкез утёнъя министрлэн воштӥсез Людмила Гузнищева. Нылпиослы чаклам интыысь интые ветлӥсь огъет пыр кылем арын 4 сюрс 500 пиналъёс потӥзы. Соин ӵош арлыдоосын ужась ӧнерчиос но поталлязы. Но соос огшоры микроавтобусэн ветлоно луо вал. Табере асьсэлэн мобильной центрзы кылдӥз. Отын вань УЗИ аппарат, микролаборатория но ӝог эмъюрттэт сётон понна вань тӥрлык. Валтӥсез — акушер-гинекологлэн нимаз висъетэз. Отын кадь тӥрлык милям ёроскуспо центръёсын яке элькун эмъяськонниосын гинэ вань. Кылсярысь, кольпоскоп. Одӥг лыктэмен кышномурт акушер-гинекологен эскериськыны, собере маммографиез ортчыны но кольпоскопия лэсьтыны быгатэ. Мон малпамъя, со Удмуртия понна чудо Людмила Гузнищева, Удмуртиысь тазалыкез утёнъя министрлэн воштӥсезАрылоослы чаклам диагностикая огъет ӝоген Дэри ёросэ потоз. Эскеронъёсты ортчем бере со нимаз радлыкъя ужалоз. Оло, нылпиослы огъетэн ӵош поталоз. «Гуртын улӥсьёслы каньылгес мед луоз шуыса, ми ужанрадлыксэс валчеялом, дыр. Кылсярысь, нылпиосынызы лыктэм анай-атайёс асьсэос но эскериськыны быгатозы. Со кык огъетъёс милям ялан ужалозы», — вераз министрлэн воштӥсез. «Аптеки Удмуртии» но «Фармация» предприятиослэн кивалтӥсьсы Аанастасия Муталенко валэктӥз, мобильной огъетэз басьтыны коньдэтысь уксё кутэмын ӧвӧл шуыса: «Ми тазалыкез утёнъя министрерстволэн коньдэтысьтыз трос уксёез шыръяны быгатӥмы. Арлыдоос понна диагностикая огъет «Аптеки Удмуртии» унитарной предприяти чотын басьтэмын. Азьланяз но таӵе центръёсты басьтыны но тазалыкез утёнъя министерстволы сётыны луонлыкез эскериськомы, озьы тужгес лэчыт ужпумъёслы ватсаса коньдон висъяны луоз». Тодэ вайытом, Удмуртилэн тӧроезлэсь ужзэ огдырлы быдэсъясь Анастасия Муталенкоез «Аптеки Удмуртии» но «Фармация» кун предприятиосы антикризисной менеджерен пӧсьтолэзе юнматӥз. Тегъёс: Тазалык Ижкар Удмуртия гурт Тазалыкезутёнъяминистерство  